Kiselövsk

**Kiselövsk** () om Venäman lidn Kemerovon agjan suvipäivlaskmas. Se om agjan kudenz' lidn eläjiden lugun mödhe, Kiselövskan lidnümbrikon administrativine keskuz (vspäi 2005).

## Istorii
Ende türkad-teleutad elihe lidnan sijas. Läz 1770. vot sirdnikad Keskuzvenämaspäi paniba *Afonino*-, *Čerkasovo*- i *Kiselövk*-küliden alusid. Vn 1917 redukus zavottihe sada kivihil't Kiselövkan kaivudespäi. Vl 1932 žilo kaivudenno sai radnikžilon statusad *Kiselövskii* nimenke, sil-žo vodel ühtištadihe lähižidenke külidenke. Kätihe radnikžilod lidnaks agjan alištusenke vn 1936 20. päiväl vilukud.

Kiselövsk šingotase kivihilen samižel (nell' kar'jerad) i kahtel küllästamižfabrikal, kaivuzmašiništon tegimel, sömtegimištol (konditerine edheotand, maidtegim, kolbasan pästand), mugažo poukahtuzsubstancijoiden tegim, mebel'fabrik i Afoninon savičuntegim ratas.

## Geografijan andmused

Lidn sijadase Abanjogen (, 71 km pitte) üläjoksmusen randal (Tomin hura ližajogi, lankteb Novokuzneckas), 320 m ü.m.t. keskmäižel korktusel, Salairan kräžan ezimägištol. Ottas vet Üläčumišan vezivaradimespäi vižtoštkümnes kilometras suvipäivlaskmha lidnaspäi.

Matkad Kemerovohosai om 154 km pohjoižhe orhal, 176 km avtol vai raudtedme. Lähembaine lidn om Prokopjevsk ani suvhe, kundaližen transportan maršrutad oma ühthižed kahtes lidnas. Molembad lidnad mülüdas Novokuzneckan lidnaglomeracijha (1,15 mln rist. vl 2010).

## Tobmuz
Kaik koume žilod i kaks' küläd mülüdas lidnümbrikho Kiselövskan ližaks. Lidnümbrikon pind — 292,85 km². Lidnümbrik röunatab Prokopjevskan lidnümbrikonke suves, Prokopjevskan rajonanke päivnouzmas i päivlaskmas, Belovon rajonanke pohjoižes.

Edeližed lidnümbrikon pämehed: Sergei Lavrentjev (keväz'ku 2003 — kül'mku 2018), Maksim Škarabeinikov (viluku 2019 — kül'mku 2021).

## Eläjad
Vn 2010 Venäman rahvahanlugemižen mödhe lidnan eläjiden lugu oli 98 365 ristitud, lidnümbrikon — 103 019 ristitud, vn 2021 lidnan — 83 431 ristitud. Vl 2017 kaik 90 980 ristitud elihe lidnas i 96 237 ristitud kaikes lidnümbrikos. Kaikiš suremb lidnan ristitišt oli 142 tuh. eläjid vl 1962.

Ortodoksižen hristanuskondan viž pühäpertid oma kaičenus i saudud lidnas: nell' jumalanpertid i časoun'. Katoline tulend om olmas. Severz'-se protestantizman pühäpertid om sätud (baptizman loičendpert', vižkümnenden päivän jumalanpert'). Islaman pühäpert' om avaitud vspäi 2004. Buddizman uskojiden kund om registriruidud.

## Openduz
Lapsiden opendusen aluzkundad oma 36 päivkodid, seičeme aluzškolad (nomer 3, 15, 16, 23, 24, 33, 35), kahesa keskškolad (nomer 5, 11, 14, 25, 27, 28, 30, 31), licei nomer 1, lapsiden sädamižen pert', lapsiden sädamižen keskuz, lapsiden da norišton sädamižen šingotesen keskuz, kaks' muzikškolad (nomer 16 i 17), čomamahtoiden škol nomer 66, lapsiden da norišton sportškol (kahesa openduzkeskust).

Professionaližen opendusen aluzkundad: Kiselövskan kaivuztehnikum, transportiž-tehnologine tehnikum (Kiselövskan politehnine tehnikum ende, udesnimitihe vn 2025 sulakus), pedagogine kolledž.

## Galerei

Белый дом - panoramio (3).jpg|Lidnümbrikon administracijan sauvuz (2014)
Мфц - panoramio.jpg|Lidnan valdkundaline äifunkcionaline keskuz (2014)
Kiselevsk-Church2.JPG|Jumalanmaman «Pigaikundlii»-jumalaižen pühäpert', vn 2004 nägu
Шахта - panoramio.jpg|Hilen samižen kaivuz vl 2010
Рынок - panoramio (64).jpg|Torgusen sauvuz vl 2014
Школа.... - panoramio.jpg|Üks' lidnan školoišpäi, 1. sügüz'ku 2015
Центр Детского творчества - panoramio.jpg|Lapsiden sädamižen keskuz (2014)
Ksl.jpg|«Šahtör»-sportkompleks lidnan keskuzpalas (2006, *Kaivai*)
Автовокзал - panoramio (34).jpg|Avtobusstancii vl 2014
Жд вокзал - panoramio (15).jpg|*Kiselövsk*-päraudtestancijan sauvuz vl 2015


## Homaičendad


## Irdkosketused
* Kiselövskan lidnümbrikon Rahvahandeputatoiden nevondkundan sait (''42ks.ru''). 
* Kiselövskan lidnümbrikon Administracijan oficialine sait (''shahter.ru'').